Gamla rauðsokkan ekki dauð úr öllum æðum Þeir þóttu hressilegir liðsmenn Borgarbyggðar í spurningakeppninni Útsvari í sjónvarpinu fyrr í vetur og stóðu sig bara býsna vel . Þar vakti ekki síst athygli valkyrjan í hópnum , Hjördís Hjartardóttir félagsmálastjóri sem sló á létta strengi í harðri viðureign við Akureyringa . Þegar sigur norðanmanna blasti við sagði Hjördís í gamansömum tóni að einhvern tímann hefðu Borgfirðingar leitað hefnda með því að fara norður og vega mann og annan . Þarna örlaði kannski á gamla baráttuandanum enda mikil kvenréttindakona á ferð . „ Sem gamalli rauðsokku finnst mér það hálfdapurlegt ef þarf nú að fara að dusta rykið af gömlum baráttumálum hreyfingarinnar , sem maður hélt að væru komin í höfn . Þau voru eins og flestum ætti að vera í fersku minni : Sömu laun fyrir sömu vinnu , leikskóla fyrir öll börn , samfelldur skóladagur , skólamáltíðir og þriggja mánaða fæðingarorlof . Þessi baráttumál voru sett fram fyrir meira en 30 árum . Það fyrsttalda hefur ekki náðst fram ennþá og núna í kreppunni virðist farið að klípa af hinum . Það er farið að skera niður þjónustu við barnafjölskyldur og velta ábyrgðinni aftur yfir á konur , “ sagði Hjördís meðal annars þegar blaðamaður Skessuhorns kíkti við hjá henni á dögunum . Sjá ítarlegt viðtal við Hjördísi í Skessuhorni sem kom út í dag .